DA Den Europæiske Unions Tidende C 304/8

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 304/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»VINAGRE DE MONTILLA-MORILES«

EF-Nr.: ES-PDO-0005-0726-03.11.2008

BGB ( ) BOB ( X )

1. Betegnelse:

»Vinagre de Montilla-Moriles«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1:

»Vinagre de Montilla-Moriles« er en vineddike, der fremstilles ved eddikesyregæring af vin med den beskyttede oprindelsesbetegnelse »Montilla-Moriles«, evt. tilsat druemost med samme beskyttede oprindelsesbetegnelse, og som har været lagret.

Der skelnes mellem følgende typer af den beskyttede oprindelsesbetegnelse »Vinagre de Montilla-Moriles«:

Lagret vineddike

En oprindelsesbeskyttet vineddike, fremstillet ved hjælp af et særligt lagringssystem, der indebærer en bestemt lagringsperiode, og som kan deles op i følgende kategorier:

— »Añada«: har lagret på de samme fade i tre år eller mere.

Hvis lagringen foregår ved hjælp af det dynamiske »criaderas y soleras«-system, skelnes der mellem følgende typer i henhold til lagringsperioden:

— »Crianza«: har lagret på træfade i mindst seks måneder.

— »Reserva«: har lagret på træfade i mindst to år.

— »Gran Reserva«: har lagret på træfade i mindst ti år.

Sød vineddike

I henhold til tilsætningen af druemost af de nedenfor nævnte vine skelnes der mellem følgende typer, der kan henføres til enhver af kategorierne beskrevet ovenfor:

— »Vinagre al Pedro Ximénez«: hvor der under lagringen tilsættes druemost af let tørrede druer af sorten Pedro Ximénez.

— »Vinagre al Moscatel«: hvor der under lagringen tilsættes druemost af let tørrede eller friske druer af sorten Moscatel.

For den beskyttede eddikes analytiske egenskaber gælder følgende:

— Indholdet af restalkohol må ikke overstige 3 %.

— Det samlede syreindhold skal være mindst 60 g pr. liter.

— Det opløselige tørstofindhold skal være mindst 1,3 g pr. liter og pr. grad eddikesyre.

— Askeindholdet skal være 2-7 g pr. liter med undtagelse af de søde vineddiker, som skal have et askeindhold på 3-14 g pr. liter.

— Acetoinindholdet skal være mindst 100 mg pr. liter.

— De søde vineddiker af typerne »Pedro Ximénez« og »Moscatel« skal have et indhold af reducerende sukkerarter på mindst 70 g pr. liter.

For den beskyttede eddikes organoleptiske egenskaber gælder følgende:

Lagret vineddike

Udseende: En ren og skinnende vineddike, i en farveskala, som går fra ravfarvet til en intens, næsten sort, mahognifarve.

Aroma: En blød, udviklet aroma af eddikesyre med undertoner af egetræ. Der kan forekomme duft af estere, særligt ethylacetat, og krydrede, ristede og brankede undertoner.

Smag: En afbalanceret, blød og sød smag, der holder længe i munden.

Sød vineddike af typen »Vinagre al Pedro Ximénez«

Udseende: En tyk, ren og skinnende vineddike, i en farveskala, der går fra intens mahognifarvet til sort med jodfarvede reflekser.

Aroma: En intens aroma af let tørrede druer med undertoner af strå, der minder om den søde vin Pedro Ximénez. Disse aromaer blander sig på afbalanceret vis med duften af eddikesyre, ethylacetat og egetræ.

Smag: En velafbalanceret sursød smag, der holder længe i munden.

Sød vineddike af typen »Vinagre al Moscatel«

Udseende: En tyk, ren og skinnende vineddike, der er mere eller mindre intens mahognifarvet.

Aroma: En intens aroma af druer af sorten Moscatel, der blander sig på afbalanceret vis med duften af eddikesyre, ethylacetat og egetræ.

Smag: En velafbalanceret sursød smag, der holder længe i munden. Retronasalt forstærkes smagen af de druer, der giver denne vineddike sit navn.

3.3. Råvarer (kun for forarbejdede produkter):

»Vinagre de Montilla-Moriles« fremstilles udelukkende af vin med den beskyttede oprindelsesbetegnelse »Montilla-Moriles«, evt. tilsat druemost, hvis gæring er standset ved tilsætning af alkohol. Druemosten kan være lavet på let tørrede eller friske druer af sorterne »Pedro Ximénez« eller »Moscatel«, der ligeledes bærer den beskyttede oprindelsesbetegnelse »Montilla-Moriles«.

3.4. Foder (udelukkende for produkter af animalsk oprindelse):

Ikke relevant.

3.5. Specifikke produktionsetaper, der skal finde sted i det afgrænsede geografiske område:

Fremstillingen af vin og druemost, eddikedannelsen og lagringen af vineddiken finder sted i det afgrænsede geografiske område.

Eddikedannelsen sker ved at omdanne vinens alkoholindhold til eddikesyre ved hjælp af eddikesyrebakterier. Der findes to forskellige metoder til fremstilling af »Vinagre de Montilla-Moriles«:

1) Den metode der anvendes i de såkaldte »Bodegas de elaboración de vinagre«, dvs. bodegas (kældre) der anvender industrielle metoder eller fermentering.

2) Den metode der anvendes i de såkaldte »Bodegas de envejecimiento y crianza de vinagre«, dvs. bodegas (kældre) der anvender traditionelle metoder eller overfladefermentering.

3.6. Særlige regler vedrørende udskæring, rivning eller emballering osv.:

Emballeringen af vineddiker med den beskyttede oprindelsesbetegnelse »Vinagre de Montilla-Moriles« må udelukkende udføres af virksomheder, der er indskrevet i kontrolorganets registre, opført på den relevante liste over emballagevirksomheder, der forarbejder beskyttede produkter, eller, i mangel af sådanne, virksomheder der er godkendt af kontrolorganet. De indskrevne virksomheder må kun omsætte og afsætte vineddiken i beholdere af glas eller andet materiale, der ikke forringer produktets kvalitet eller omdømme.

Med hensyn til egnede materialer beregnet til emballering af slutproduktet er det kun tilladt at anvende glas, keramik eller andre ædle materialer beregnet til levnedsmidler, som ikke ændrer produktets fysisk-kemiske og sensoriske egenskaber.

3.7. Særlige mærkningsregler:

Etiketterne skal være forsynet med betegnelsen »Vinagre de Montilla-Moriles«, og det skal angives, hvilken type vineddike der er tale om.

Uanset hvilken type emballage, der anvendes til konsumvineddiken, skal den være forsynet med garantisegl eller særegne segl, der er nummererede og udstedt af kontrolorganet, eller eventuelt med nummererede etiketter eller kontraetiketter og altid på en sådan måde, at etiketterne ikke kan bruges igen.

4. Præcis afgrænsning af det geografiske område:

Den beskyttede oprindelsesbetegnelses geografiske område omfatter følgende lokaliteter i hele deres udstrækning: Montilla, Moriles, Doña Mencía, Montalbán, Monturque, Puente Genil og Nueva Carteya. Desuden omfatter det geografiske område dele af følgende lokaliteter: Aguilar de la Frontera, Baena, Cabra, Castro del Río, Espejo, Fernán Núñez, La Rambla, Lucena, Montemayor, Córdoba og Santaella. Den beskyttede oprindelsesbetegnelses geografiske område og lagringsområde er identiske.

5. Tilknytning til det geografiske område:

5.1. Det geografiske områdes egenart:

1 — Råvarerne

Til fremstillingen af vineddike med den beskyttede oprindelsesbetegnelse »Vinagre de Montilla-Moriles« anvendes udelukkende vin og druemost med den beskyttede oprindelsesbetegnelse »Montilla-Moriles«. Disse vine har et alkoholindhold på mindst 15 %.

Til lagringen anvendes fade af amerikansk eg, der i området kaldes »botas« (tønder), og som tidligere har indeholdt vin med den beskyttede oprindelsesbetegnelse »Montilla-Moriles«. Det er fade, der gennem mange år har indeholdt hedvin, og som har taget disse vines karakteristika til sig. Det er aldrig nye fade.

2 — Menneskelige faktorer

Vineddike er et produkt, der traditionelt fremstilles som biprodukt i området »Montilla-Moriles«, og som lagres i henhold til de samme metoder, der kun kan anvendes med den ekspertise og viden om lagring, som hedvinsproducenterne i området har opbygget, og som er blevet videregivet fra generation til generation.

3 — Bodegaer

Lagringskældrene (såkaldte bodegas de envejecimiento) er beliggende i åbne højder og er placeret således, at de er udsat for så få soltimer som muligt, men har så høj en fugtighedsgrad som muligt. Med denne arkitektoniske udformning skabes et perfekt mikroklima i jordhøjde takket være en kombination af forskellige elementer såsom: saddeltag, vægge, der grundet deres tykkelse på næsten 1 meter, sikrer isolationen, de meget høje lofter der støttes af buegange og søjler, de højt placerede vinduer, der forhindrer, at der falder direkte sollys på egefadene.

5.2. Produktets egenart:

»Vinagre de Montilla-Moriles« besidder følgende karakteristiske egenskaber: en farveskala, der går fra ravfarvet til intens mahogni, en kompleks aroma, der opstår, når undertoner af vin blandes med undertoner af træ med anstrøg af alkohol, og en smag, der holder meget længe i munden. Ud fra et analytisk synspunkt karakteriseres den af sit høje acetoinindhold og en betydelig koncentration af opløseligt tørstof og aske.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

De vine, der anvendes til fremstillingen af vineddiken, har et alkoholindhold på mindst 15 % og tilfører typiske undertoner af vin og alkohol.

De traditionelle lagringssystemer, kendt som »criaderas y solera« eller »añadas«, tilfører de beskyttede eddikers komplekse aroma afgørende forskelle, der tydeligt kommer til udtryk i deres sensoriske og analytiske egenskaber, såsom deres høje acetoinindhold og indhold af højere alkoholer og estere.

Temperaturforholdene i de kældre (bodegaer), hvor produktet med den beskyttede oprindelsesbetegnelse »Vinagre de Montilla-Moriles« lagres, fremmer en langsom iltning af vineddikens bestanddele. Den relativt høje luftfugtighed indvirker på fordampningen af de forskellige bestanddele (primært vand, alkohol og eddikesyre) gennem træet og fremmer koncentrationen af vineddikens forskellige komponenter.

Eftersom fadene aldrig er nye, og afgivelsen af stoffer fra træet foregår relativt langsomt, reduceres afgivelsen af garvesyrer, og vanillearomaen er mere svag. Da fadene har indeholdt vin i mange år, er træets porer desuden blevet lukket en smule, hvorved denne lagring ved iltning foregår meget langsomt med et mindre tab af aromaer til følge.

Garvesyrestofferne, quercitrinen, hemicellulosen og ligninen i træet overføres til vineddiken og øger den tid, smagen holder i munden, og ændrer desuden tørstof- og syreindholdet, gør den mørkere i farven, så den får de toner, der er så karakteristiske for dette produkt, og giver den træets karakteristiske aroma. De mange kemiske forbindelser, der indgår i vineddiken, udsættes for en langsom iltning, der afhænger af, hvor porøst træet er.

Esterificeringen og kombinationen af de forskellige kemiske forbindelser fremmes, acetoinindholdet er meget højt, navnlig i vineddiker, der er lagret ved hjælp af »criaderas y solera«-systemet, og dannelsen af aromatiske forbindelser fremmes, navnlig ethylacetat, højere alkoholer og derivater heraf, estere og ethere.

En række forbindelser, primært vand, fordamper, hvorved der opstår en koncentration af en række andre vigtige komponenter som f.eks.: askeindholdet, indholdet af aminosyrer, eddikesyreindholdet etc. Denne proces har især betydning for de søde vineddiker, hvorfor aske- og tørstofindholdet er væsentlig højere i disse end i de tørre vineddiker.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

Den fuldstændige varespecifikation kan ses på webstedet:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_vinagre_Montilla.pdf

eller ved at gå direkte til startsiden på Consejería de Agricultura y Pescas websted (http://www.juntadeandalucia.es/agriculturaypesca/portal), og klikke på »Industrias Agroalimentarias«/»Denominaciones de Calidad«/»Vinagres«, og så findes varespecifikationen under den pågældende kvalitetsbetegnelse.

(1) EUT L 93 af 31.3.2006, s. 12.